
PERE ARNAU AMORÓS, BATLLE DEL VILOSELL 


D urant el segle XVII, el Vilosell va con- 
tinuar essent feu del monestir de Po- 
blet, cenobi que havia arribat a tenir juris- 
dicció sobre set baronies i una setantena de 
pobles. D'ençà que Pere de Sala va vendre 
al segle XIII els seu drets sobre la vila al mo- 
nestir de Poblet, el Vilosell fou un dels po- 
bles que més va contribuir a l'administració 
d'aquell cenobi i que més relació hi va tenir. 
Un dels seus monjos, fra Pere Marginet, per 
exemple, esdevingué a inicis del segle XV 
majoral de la vila i, més tard, cellerer. 


Entre les facultats que tenien els abats del 
monestir hi havia la de nomenar, entre d'al- 
tres batlles, el del Vilosell, el qual s'encarre- 
gava d'administrar a la vila els interessos del 
cenobi. Era un càrrec preuat que tenia una 
influència notòria al poble. 


Pere Arnau Amorós, un dels meus avant- 
passats directes —bo i que ens separen onze 
generacions—, fou al segle XVII batlle del 
Vilosell. Gràcies fonamentalment a la do- 
cumentació conservada a l'Arxiu Històric 
Arxidiocesà de Tarragona (AHAT) i que en 
bona part es troba digitalitzada," he pogut 
aplegar una sèrie de dades que permeten 
endegar, encara que de manera fragmentà- 
ria, una inicial aproximació a la seva figura. 


ITINERARI VITAL 


Pere Arnau Amorós era originari de Ca- 
bacés, la vila del Priorat situada a la serra 
del Montsant. Hi va néixer l'octubre de 
1623, essent batejat el 22 d'aquell mes a 


1. Pel que fa als llibres del Vilosell, vegeu Josep M. VA- 
LLÈS i MARTÍ "Llibres digitalitzats del Vilosell a l'Arxiu 
Històric Diocesà de Tarragona", Talaia del Vilosell, 2019, 
núm. 20, p. 25-28. 


Lee Anna for 


SIGNATURA DE PERE ARNAU AMORÓS 


a parròquia de la vila." Els seus pares Jau- 
me i Caterina Amorós, abans que ell nai- 
xés, ja havien tingut quatre fills: El gran, 
osep, que romandria tota la seva vida a 
Cabecés, dedicant-se al conreu de les ter- 
res familiars, i tres fills més, Joan, Lluisa i 
Magí. En ser, doncs, Pere Arnau uns dels 
cabalers d'aquella família, decidí obrir-se 
camí lluny del seu poble. Tot i que s'ignora 
quin pogué ser de jove el seu itinerari vital, 
consta, però, que abans de casar-se ja vivia 
al Vilosell, a la casa de Pere Dalmau Com 
la major part dels veins de la vila, es dedicà 
a les feines del camp. 


Se sap que als seus dinou anys es casà a 
Ulldemolins. Ho feu el 15 de maig de 
1643, en plena Guerra dels Segadors, 
contesa que afectà tota la contrada, com 
ho acrediten els enterraments que llavors 
hi hagué allí de soldats castellans i france- 
sos. La núvia es deia Isabel Anna Nebot i 
Amigó. Era la pubilla de can Nebot i havia 
nascut a Ulldemolins el setembre de 1629.7 
Quan es casà, doncs, no havia complert 
encara catorze anys. No ens ha d'estranyar 


2. Arxiu Parroquial de Cabacés, Miscel-ània II, Baptis- 
mes, £ 61r. 

3 AHAT, sign. 7.206.4.1, Llibre de la cort del batlle, p. 97. 
4 Arxiu Parroquial de Cabacés, Miscel-ània II, Baptis- 
mes, £. 951, 1011, 46v:i 551. 

5 AHAT, sign. 7.206.1.7.2, p. 28. 

6 AHAT, sign. 7.181.1.2.3.1, Llibre I de Matrimonis, 
1563-1711, p. 133. 

7 AHAT, sign. 7.181.1.2.1.1, Llibre de baptismes i con- 
fitmacions, 1600-1702, p. 182. 


que llavors ho pogués fer, perquè els papes 
Alexandre III i Bonifaci VIII havien adop- 
tat la norma del Dret romà segons la qual 
es presumia que als dotze anys les noies ja 
tenien prou maduresa per al matrimoni. 


Una vegada estigueren casats, els nuvis 
s'instal-laren al Vilosell, on Amorós fou co- 
negut com "lo pubill", en ser el marit d'una 
pubilla. Aviat s'integrà en els afers públics 
del Vilosell. Així, l'any segient, el 1644, el 
trobem ja com un dels jurats de la vila a qui 
s'havien de passar els comptes de les confra- 
ries del Vilosell, càrrec que repetiria els anys 
1648, 1652 i 1659, essent també nomenat 
majoral de la Confraria del Santíssim Sa- 
grament per a l'any 1646. 


Atesa la curta edat de la núvia, el matrimo- 
ni trigà un parell d'anys en tenir fills. La 
més gran, de qui jo descendeixo, vingué al 
món l'agost de 1645. Li imposaren el nom 
de Gertrudis. El segon fill, Josep, nasqué el 
març de 1651, el tercer, Jaume, l'agost de 


1653 i, finalment, Pau, l'agost de 16562 


La felicitat d'aquella família, però, no durà 
gaire. Dos anys després de néixer el darrer 
fill, morí la mare, Isabel Anna Nebot. L'òbit 
es produí al Vilosell el 4 d'abril de 1658. 
Tenia poc més de vint-i-nou anys. Al seu 
enterrament, a la parròquia de Santa Maria, 
a més del rector, hi assistiren quatre preve- 
res i, uns dies més tard, el 17 de maig, el 
marit encarregà dos aniversaris pel sufragi 
de la seva ànima. 


8 AHAT, sign. 7.206.1.7.1, p. 156, 160 i 1615 sign. 
7206.1.6.1, p. 25-27i 29. 

9 AHAT, sign. 7.206.1.2.1.1, Llibre de baptismes, con- 
fitmacions, matrimonis i òbits, 1591-1734, p. 137, 149, 
152 i 159: sign. 7.206.4.1, Libre de la cort 1629-1666, p. 
1851191. 

10 AHAT, sign. 7.206.1.2.1.1, Llibre de baptismes, con- 
firmacions, matrimonis i òbits, 1591-1734, p. 472. 

11 AHAT, sign. 7.206.3.2.2, p. 200. 


Aquella mort deixà Amorós en una situ- 
ació familiar compromesa, atesa la curta 
edat dels seus fills. El més petit encara 
no havia complert dos anys. Donades 
les circumstàncies, no és d'estranyar que 
Amorós decidís tornar-se a casar. En fer- 
ho, no va escollir una jove donzella sense 
experiència, sinó una vídua, mare, si més 
no, d'una filla tinguda del seu primer ma- 
trimoni amb el doctor en medicina, Jo- 
sep Poter del poble de Sarral, a la Conca 
de Barberà. No es coneix la data exacta 
d'aquest nou casament —bo i que degué 
ser entre els anys 1659 i 1664- ni el lloc 
on se celebrà. Probablement va ser a Sar- 
ral, on vivia la núvia. L'absència, però, 
dels llibres sagramentals d'aquella parrò- 
quia, impedeixen confirmar-ho. Amb la 
seva segona dona, anomenada Tomassa, 
Pere Arnau Amorós tingué cinc fills més: 
Francesc, nascut el gener de 1665, Maria 
el febrer de 1668 però que morí pocs dies 
després, Caterina l'abril de 1669, Pere el 
maig de 1672, i Maria Ventura el febrer 
de 1675.2 Curiosament, aquest darrer 
any, Josep, el fill baró més gran d'Amo- 
rós, fruit del seu primer matrimoni amb 
Isabel Anna Nebot, es casà amb Josefa, la 
filla tinguda per Tomassa de la seva unió 


amb el Dr. Josep Poter. 5 


BATLLE DEL VILOSELL 


Abans que fos nomenat batlle, Amorós 
ja duia un anys familiaritzat amb l'admi- 
nistració jurisdiccional, com s'evidencia 
en el Llibre de Cort en què el trobem 
actuant de testimoni en diverses causes, 
operant de procurador del vicari del Co- 
gul i, fins i tot, intervenint com a notari 
substitut en algun que altre procediment, 


12 AHAT, sign. 7.206.1.2.1.1, Llibre de baptismes, con- 
firmacions, matrimonis i òbits, 1591-1734, p. 176, 182, 
185, 193: 199. 

13 AHAT, sign. 7.206.2.2, Manual de capítols matrimo- 
nials, 1498-1762, p. 293-295. 


amb llicència de fra Antoni Congost, go- 
vernador de Poblet. 


Va ser, finalment, el 28 de setembre de 1664 
que Amorós esdevingué batlle del Vilosell. 
Segons que figura en l'esmentat Llibre de la 
Cort, el llavors abat de Poblet, Josep Reduà, 
l'elegí batlle "atenent a la bondat, lleialtat i 
fidelitat de vos". El document en questió A- 
gura signat per fra Llorenç Flores, lloctinent 
del governador, en representació de l'abat. $ 


Aquest nomenament suposà per a Amorós 
tenir cura al Vilosell dels interessos del mo- 
nestir, en nom del qual exercí la jurisdic- 
ció baronial i la representació dels drets de 
caràcter econòmic, "manant-vos —es diu en 
l'esmentat nomenament— administreu amb 
rectitud, quietud i justícia". 


Els llibres de cort del Vilosell palesen que, 
efectivament, Amorós s'encarregà, assistit 
per l'escrivà Miquel Romeu, d'allò que es 
coneix com la baixa justícia. Així, hagué de 
resoldre moltes questions relacionades amb 
els censals, com la sentència que dictà el 
febrer de 1665 condemnant als hereus de 
Miquel Viniés i Magdalena Llima a seguir 
pagant el censal a favor de les causes pies de 
Prades i la posterior diligència acreditant els 
pagaments fets a compte del deute. O quan 
donà possessió el març de 1667 a Andreu 
Ballester del censal de Jacint Aran.'é 


També hagué de dirimir litigis sobre rei- 
vindicacions i límits de finques, i prescriure 
condemnes per aldarulls com les penes pe- 
cuniàries imposades el maig de 1665 a uns 
fadrins que s'havien barallat, "aplicadors 


14 AHAT, sign. 7.206.4.1, Llibre de la Cort, 1629-1666, 
p. 264, 320, 282, 297, 299, 327, 354 i 355. 

15 AHAT, sign. 7.206.4.1, Llibre de la Cort, 1629-1666, 
p. 365. 

16 AHAT, sign. 7.206.4.1, Llibre de la cort, 1629-1666, 
p. 373.374 392. 


els diners de la pena) als cofrelntls del Sr. 
abat de Poblet la mitat i, l'altra mitat, a la 
part obedient, plerqu)è de sent mil i un dia 
no se'n pugui parlar més de dites castions", 
clàusula d'estil, aquesta última, que trobem 
en d'altres decisions seves. 7 


A voltes, va haver de resoldre denúncies per 
injúries com la presentada per Joan Masip, 
agès de Cabacés, per haver vist com Fran- 
cisco, "lo baster", havia dit a Anna Rabassa, 
a majordoma del Sr. Rector, "que és molt 
imfame, alm)b amenases", quan aquesta no li 
volgué fiar una quartera de vi. $ 


els manuals de cort sabem que Amorós 
exercí de batlle, si més no, fins el 1672. 
ogué ser, però, que ocupés el càrrec més 
anys, inclús fins a la seva mort. Tanmateix, 
l'absència dels registres de la cort posteriors 
al 1672, no permeten assegurar-ho. $ 


El seu òbit es produí al Vilosell el 9 d'abril 
de 1677, als cinquanta-tres anys. La corres- 
ponent inscripció mortuòria només dona 
compte que, en morir, havia rebut tots els 
sagraments, que va ser sepultat a la mateixa 
església i que havia atorgat testament. 


Fins aquí aquesta notícia sobre Pere Arnau 
Amorós, un vilosellenc d'adopció que du- 
rant una bona colla d'anys exercí de batlle 
jurisdiccional a la vila, i que s'ha pogut con- 
fegir, en bona part, gràcies als documents 
del mencionat arxiu tarragoní. 


Jacint Berenguer i Casal 


17 AHAT, sign. 7.206.4.1, Llibre de la cort, 1629-1666, 
p.375. 

18 AHAT, sign. 7.206.4.1, Llibre de la cort, 1629-1666, 
p.378. 

19 AHAT, sign. 7.206.4.1, Llibre de la cort del batlle, 
1667-1728, p. 26, 52, 96 i 97. 

20 AHAT, sign. 7.206.1.2.1.1, Llibre de baptisme, con- 
firmacions, matrimonis i òbits, 1591-1734, p. 490. 

